khistorydata/jeongjo-sjw-relations huggingface dataset:
정조 23년
金翰東以兵曹言啓曰五衛將徐有鳳素患痰癖之症當此換節之時轉益添重呈狀乞遞勢難强令察任慶熙宮衛將金重郁除授在外過限未上來竝改差何如傳曰允
정조 23년
李晩秀以戶曹言啓曰因大嬪宮守直內官手本本宮移安廳中排設廳及正堂蘆簾破傷處卽速修改事判付內有別定郞官斯速修改畢役後草記之命矣以四月二十八日辰時推擇始役而別定本曹郞廳金志和使之看檢擧行今已完畢之意敢啓傳曰知道
정조 23년
李晩秀以賑恤廳言啓曰以漢城府南部居私婢德伊一胎生二男一女單子料米依例題給事分付該廳事判下矣取考前例則丙午京居良人文東允妻一胎生三男時因本廳草記依外方以會付米三石上下之例自戶曹題給米三石仍爲定式矣德伊處依定式給米之意分付戶曹何如傳曰允
정조 23년
金翰東以義禁府言啓曰前承旨沈象奎推考事傳旨啓下而時任閣臣勿爲拿囚載在大典通編留置待命所待開坐捧供草記批旨內過大享後更爲草記可也事命下矣沈象奎仍置待命所待開坐捧供之意敢啓傳曰飭已施分揀放送可也
정조 23년
執義沈奎魯疏曰伏以臣之病淹床笫不省四到今爲一月矣乃者朴吉源之疏凌藉無餘而涔涔委頓若無覩焉數日之內除旨聯翩而一味偃處無望蠢動以情以病官職去就今無可論伏乞聖慈亟遞臣所帶職名以安私分以快人心焉向來諡坐事臣已悉於前疏今不欲更事較辨而故相臣蔡濟恭樹立之卓秉執之嚴卽三大義理也撐天亘地塗在耳目蓋其平生先大王知之我殿下許之至若忠肝義膽之諭日星昭揭義三秉一之辭婦孺咸頌雖平日操戈擐甲之類莫不俯首弭耳無敢容議若使易名之典初無忠字則已厥旣有之則有如故相而不得其當得之字更有何人可以當此彼吉源以爲獨臣謂之忠然則此箇義理獨臣一人知之耶抑此大臣之義理獨不以義理看作耶未知外此三大義理而復有何等義理然後始可爲渠之所謂忠耶臣實莫曉其所以也向臣所謂看作私物與奪低仰云者何嘗有一毫過情者哉彼疏中所云諡望了當罷坐非所可論者言之不實胡至此極開坐於門鑰未下之前至於三更互相爭執而緣臣人微言輕終不見聽故臣卽爲罷坐直欲退出禁扃已閉無路擅出不得已避坐挾室更不參席此非罷坐而何亦可謂諡望之了當乎臣旣避坐彼吉源視臣蔑如强令下吏入啓諡望則該吏以爲今旣罷坐未成完議不可徑先入啓據執館規不爲擧行則吉源大加咆喝除汰該吏勒令入啓而今乃曰僚員吏隷莫不參聽渠雖急於自明告君之辭豈可如是誣罔乎臣不勝其慨然也至於臣之經宿陳疏謂之已見乎公心乎云者尤不成說諡望未啓之前不可徑先陳疏及其入啓門鑰暫留促令退出不許暫刻遲留業已出門則待朝書呈事勢固然吉源之以此謂之非己者實出於恕己而量人臣實代羞也此莫非臣之行己無素受人輕侮之致自顧慙恧尙誰尤哉臣方情急乞免何暇贅他而事關民隱敢此附陳惟聖明察焉愼擇守令懲治貪汚卽我殿下爲民苦心而前後飭敎不啻申勤至於向來海弊之釐正也常貢進獻之物亦命蠲減營邑誅求之弊一切革罷如有毁劃輒施罪罰至昨冬關東事而處分亦截嚴道伯守令竄罷相續則其時爲銓官者宜其惕念仰體愼擇守令而嘉山郡守沈鏔本以卑微得除字牧初已太濫其在巨濟時恣行貪墨剝割海民至被繡衣之論罷則朝廷亦嘗洞燭而曾未幾何又差關西腴邑不知銓官奚取於渠政眼一出衆目皆瞠朝家懲貪之典決不宜如是低仰也臣謂嘉山郡守沈鏔亟命改差當該銓官亦不可無警施以譴責之典宜矣臣無任云云省疏具悉沈鏔事令該曹詳考繡啓草記果如爾言則依施銓官推考警責爾其勿辭察職
정조 23년
順安進士金致大疏曰伏以臣伏讀勸農綸音懇惻切至先之以勸農政終之以求農書政與大堯之命羲平秩大舜之命棄播百前後一揆臣躬逢堯舜之世親見堯舜之化自不覺鼓舞而欣忭昔我世宗大王命撰農書集成頒諸中外又於欽敬閣紙山四旁刻木人及鳥獸草木之形一依豳風七月之詩作四時之景以見稼穡之艱難亦粵我孝宗大王命制水車以便於灌漑亦惟我英宗大王屢行親耕禮又行觀刈禮蓋務農重本自是我殿下家法也殿下以文王康功田功之聖行成王肯播肯穫之孝上自天時之水暵豐歉下至地利之原隰沃衍理無不通物無不燭如欲成書何待老農之言古人之方而猶爲旁求於臣民者此亦孔夫子吾不如老農之至意也謙挹之德求益之衷藹然溢於絲綸之間此眞吾東方億萬年太平之基也若非莘野負耒之大老南陽躬耕之賢才固不敢贊揚洪休而如臣賤品至騃至愚蒙無知識者也何敢以一言對揚休命之萬一也哉然而竊伏念微臣少日舌耕晩歲躬耕歷稽賢聖之書驗之于田畝之間而竊有一得之見者厥惟久矣敢不爲殿下陳之臣竊以爲一部農書別有散出於經傳者而農書之本則又在於殿下一心之上求之於臣民固不如求之於經傳求之於經傳又不如求之於殿下半畝方塘上何則臣竊稽晉天文志八穀八星在於紫微垣之西文昌星之北而其第一星則主稻第二星則主黍第三星主大麥第四星主小麥五主大豆六主小豆七主粟八主麻而以某星之明暗占某穀之豐歉又有五車五星在於畢之分野而其西北大星則主豆東北大星則主稻東南星主麻中央星主黍粟西南星主麥以五星之明暗占五穀之饑熟又有稷五星在於軒轅星之南農丈人一星在於南斗之南以其顯晦占其吉凶以是觀之則載播載穫之前可以豫占其豐凶矣此豈非農書之出於天文志者耶然則天文志亦一農書也如欲求農書捨是何求唐堯氏之曆象日月星辰在於敬授人時平秩東作之前蓋象者考星辰之象也想當時授時之際考星象明示其某穀之登故其時之民皆有所用力於可熟之穀矣至于後世則雖有授時之曆而其所紀者不過弦望晦朔也溫涼寒暑也而已至於星辰之象則未嘗有考驗而明示之者故某穀熟某穀饑不能豫度而前定使斯民倀倀焉失其所業以至於饑饉而莫之救也豈不大可哀哉今若使書雲館豫占某星顯某星晦以決某穀登某穀歉大書特書於授時曆使八方民人曉然明知其某穀登某穀不熟而勤力於可熟之穀則豈復有失業之歎乎夫然後授時之法始可以符合于唐堯氏曆象星辰之意耳臣又按周禮草人掌土化之法變瘠爲饒變薄爲良其曰騂剛用牛者謂騂剛之地則用牛骨汁而漬其種也其曰赤緹用羊者謂縓色之地則用羊骨汁而漬其種也至如墳壤之用麋渴澤之用鹿鹹潟之用貆勃壤之用狐埴壚之用豕疆㯺之用蕡輕爂之用犬莫非因其地之所宜而漬其種者也土有九等肥瘠相懸而所收則無異此乃元聖明農化土之神術也此豈非農書之出於周禮者耶然則地官篇亦一農書也如欲求農書捨是何求今若使道守臣諺傳土化之法使之家諭而戶說則其有功於稼穡豈不大哉臣又按洪範篇中以農之一字弁之於八政又以稼穡二字列之于五行而至于八庶政疇則分言休徵咎徵而末乃結之曰歲月日時無易百穀用成日月歲時旣易百穀用不成蓋時無易者謂雨暘燠寒風之不失其時也此則休徵也時旣易者謂雨暘燠寒風之失其時也此則咎徵也百穀之用成由於休徵百穀之用不成由於咎徵而休徵咎徵又皆出於人主之一心然則百穀之成與不成亶在於人主一心上矣此豈非農書之至要者耶由是觀之八庶徵疇亦一農書也如欲求農書捨是何求臣竊伏聞我殿下以天縱之聖挺生知之姿萬理皆通隨處明睿觸事透徹以言乎乾文則日月星辰之象風雲雷雨之化陰陽升降之機寒署代謝之妙水暵相因之運無不洞然於殿下心上矣以言乎堪輿則江湖河海之深邱陵山岳之高草木飛走之繁夥畎畝田野之緬邈無不洞然於殿下心上矣以言乎稼穡之妙則山海原野之異宜耕種耘穫之異功黍稷重稑之或早或晩禾麻菽麥之載播載穫以至穡夫水耕火耨之苦雨宿風餐之勞無不洞然於殿下心上矣臣所謂一部農書在於殿下之心者蓋以此也然而臣之所期於殿下者不止於此又有大焉者洪範所謂肅乂哲謀聖五字是也殿下道䠪箕聖治闡洪範更何待微臣之進言然而聖不自聖孳孳益勉使貌言視聽思五者無一不協於曰恭曰從曰明曰聰曰睿而以至於作肅作乂作哲作謀作聖之功則將見時雨時暘時燠時寒時風之各以類應而和氣融溢嘉祥畢臻而馴致乎歲歲豐登家家歡樂而擊壤之歌薰風之曲可以復聞於今日矣然則肅乂哲謀聖五字實爲務農之本而惟在於我殿下心上矣臣所謂農書之本在於殿下心上者政謂此也伏願殿下懋哉懋哉噫仰觀乎天而經緯森列豐歉之兆足以先見俯察乎地而饒瘠相錯化土之法足以興農則天文志地官篇實是天地間大農書也然而象緯猶有推測之勞土壤猶費變化之功則都不如殿下之農書自在於殿下心上矣參天地化育之功者惟在於殿下之心協天地裁相之妙者惟在於殿下之心而使之雨順風調者殿下之心也使之歲和年豐者亦殿下之心也不待推測而天上之穀星無不吉矣不待土化而地上之百穀無不登矣又何待於推測之功土化之術哉又何待於農書也哉伏願殿下懋哉懋哉臣生長田畝言語樸野只切愛君之忱而語不裁擇惟深願豐之誠而文亦疎迂死罪死罪竊不勝瞻天仰日屛營祈懇之至省疏具悉爾能不循俗臼乃以心上之農書有此敷陳極爲可嘉朱子書一部爾處賜給
정조 23년
己未五月初二日辰時上御誠正閣諸承旨持公事入侍下直守令同爲入侍時行都承旨李晩秀行左承旨金熙朝右承旨洪義浩左副承旨金載翼右副承旨金翰東記事官柳台佐金啓溫李存秀洪奭周驪州牧使李潤慶以次進伏訖上曰今番長陵端午祭當兼行春奉審則獻官之不以承旨塡差者事極不審政院何不提醒察飭乎纔以右承旨付標以下將事後樹木新植處一一看審雖施至數日必爲遍審後復命可也義浩曰本陵則例於前二日受香當於往留之日奉審局內植木處矣上曰公事讀奏可也熙朝讀奏慶尙監司申耆狀啓首露王陵監金相鳳單望馳啓事吏曹端午祭獻官單子江原監司尹弼秉狀啓平昌郡守李廷顯疏批有旨祗受事濟州牧使曺命楫狀啓勿待罪有旨祗受事晩秀讀奏慶尙監司申耆啓本咸昌等官反庫事開城留守趙宗鉉狀啓本府燒死人等恤典題給事京畿監司李在學狀啓南陽等邑人物渰燒死恤典令該曹會減事慶尙監司申耆啓本分賑飢口穀數成冊修正上送事載翼讀奏京畿監司李在學狀啓農形事統制使任嵂狀啓倭船問情事東萊府使金達淳狀啓倭船問情事送使倭下船宴設行事慶尙監司申耆狀啓農形事翰東讀奏慶尙右兵使李栢然啓本騎步兵價布上納事捉虎申飭事水原留守徐有隣狀啓濫騎驛馬無乎事統制使任嵂狀啓助羅萬戶金繼曾到防事忠淸監司李泰永啓本罪人奴大福放送事江原監司尹弼秉啓本罪人鄭俊放送事刑曹決等公事無乎事單子上曰公事入之載翼曰前直閣金近淳見差元陵端午祭大祝而方在奪告身中何以爲之乎上曰罪名分揀可也出擧條晩秀曰直閣金近淳罪名分揀事命下矣自本閣卽爲牌招察任何如上曰依爲之出擧條命分書公事判付命潤慶進前潤慶奏職姓名上曰姑未經西閫乎潤慶曰然矣上曰驪是弊邑今將久任而有此擇送下去善爲之也命除宣諭及七事潤慶先退命書慈山府使李東馨疏批又命書順安進士金致大疏批仍敎曰自政院下諭道臣朱書百選一件招致賜給事分付命熙朝晩秀等先退上曰都摠管李膺擧何日欲下往云耶義浩曰明日欲爲下去云矣上曰聞其人頗有所存甚可貴也仍命書榻敎曰聞其親病勢難連爲供劇云判尹李鼎運許遞又命書傳敎曰此人之所存聞於兩大臣之曾經道伯邑宰者學行俱篤鄕里著稱若在京華則宜置邇列以備顧問間除一命以其年老而家遠旋因尋鄕未及試之以百里其後特除知中樞今又以摠管騎馹上來而召見於前席其奏對周旋益知前聞之不爽申之以乞言之義而擧止之雍容尤所歎尙昔於平壤有成均司業鮮于浹定州又有漢城右尹趙昌來近久未聞此等人似此拔例擢用之擧甚是欠事而此人則以若所存朝廷之所用止於衛府樞銜烏在其勤求之本意而惜其年近九耋難以內外職事責之迨其上京之時欲試之行大護軍李膺擧特除京兆尹牌招察任敎翰東曰間以見職下諭者屢矣而一不登程殆若高蹈者然嶺俗雖曰非有官職身不入京而旣承諭旨之後豈可以旋遞之故不爲上來乎翰東曰每承除命旋聞恩遞之報故果不得登程而先輩流風善俗只有此一脈廉隅不敢毁棄矣上曰今則旣已上來姑爲在京供職可也嶺南則今年雨澤何如耶翰東曰初則頗以過雨爲憂今則頗有旱意方竢一霈之普洽云矣上曰近來雨澤稍閟甚可悶也仍命退承史以次退出
정조 23년
己未五月初二日午時上御重熙堂都承旨入侍時行都承旨李晩秀記事官金啓溫李存秀洪奭周以次進伏訖上曰重臣李祖源何當上來云耶晩秀曰數日間似當入來矣上曰新除京兆尹果卽入來肅謝云耶晩秀曰姑未及入來矣命書公事判付仍敎曰三銓違牌傳旨以只推更爲牌招書出去來各別催促可也命退承史以次退出
정조 23년
己未五月初二日未時上御重熙堂右承旨入侍時右承旨洪義浩記事官金啓溫李存秀洪奭周以次進伏訖上曰判尹肅謝後已爲出去耶義浩曰俄者來坐政院而以爲恩數過分惶恐感泣云故臣以姑留數日而今日赴坐京兆之意力言則以爲恩除感祝不係於赴坐與否而第欲姑俟一兩日後發行云矣上曰明日使之差晩赴衙之意言及可也仍敎曰審理錄草本須與刑曹郞官一人看詳爲之也命書傳敎曰日前賓對始聞其事實重臣旣經泮長淸選其曾祖亦爲副學則似此地處在前間有筵稟闊狹之規則度支例贈雖由於不顧藉而改贈之時不稟徑爲亦難免違式且贈職與老職之闊狹必皆大臣筵稟然後爲之者格例則然以此以彼改贈之銓堂不可無飭亦爲從重推考臺章出後迄無決末事面不當若此重臣李家煥家贈職仍以吏曹施行事分付命退承史以次退出
정조 23년
行都承旨李晩秀坐行左承旨金熙朝坐直右承旨洪義浩差祭左副承旨金載翼坐直右副承旨金翰東坐同副承旨徐英輔坐注書柳台佐病金啓溫仕假注書李游夏仕直事變假注書弼聖賚仕
정조 23년
傳于徐英輔曰史官二員宣傳官一員待命騎馬三匹立之
정조 23년
注書柳台佐奉命出去代以李游憂爲假注書
정조 23년
以京畿監司狀啓昨日亥時量始雨今日寅時量測雨器水深七分緣由事傳于金載翼曰卄八近半寸之雨漢南各邑未及均霑云昨夜七分水深果皆遍及乎近來各邑雨澤只從邑底枚報之致多寡或有相左此後則嚴飭事回諭華留廣留處亦爲下諭
정조 23년
以副應敎尹序東校理趙萬元副校理南履翼修撰韓用鐸副修撰尹益烈牌不進罷職傳旨傳于金載翼曰只推
정조 23년
金載翼啓曰玉堂上下番俱空已至多日事甚未安副應敎尹序東校理趙萬元副校理南履翼修撰韓用鐸副修撰尹益烈旣有只推之命竝卽牌招以爲推移入直之地何如傳曰允
정조 23년
金熙朝以吏曹言啓曰因司憲府執義沈奎魯上疏愼擇守令懲治貪汚卽我殿下爲民苦心而前後飭敎不啻申勤至於向來海弊之釐正也常貢進獻之物亦命蠲減營邑誅求之弊一切革罷如有毁劃輒施罪罰至昨冬關東事而處分亦截嚴道伯守令竄罷相續則其時爲銓官者宜其惕念仰體愼擇守令而嘉山郡守沈鏔本以卑微得除字牧初已太濫其在巨濟時恣行貪墨剝割海民至被繡衣之論罷則朝廷亦嘗洞燭而曾未幾何又差關西腴邑不知銓官奚取於渠政眼一出衆目皆瞠朝家懲貪之典決不宜如是低仰也臣謂嘉山郡守沈鏔亟命改差當該銓官亦不可無警施以譴責之典事批旨內沈鏔事令該曹詳考繡啓草記果如爾言則依施銓官推考警責事命下矣取考甲寅十二月慶尙道慰諭使李益運狀啓則以巨濟府所在均廳漁條三百五十六處內該府使沈鏔就其中魚産豐盛處冬漁條十四庫夏漁條九庫均廳定稅之外加數捧價合錢一千二十一兩白地取用哀彼海民旣應均廳例納之稅又納本府科外之直零星漁利便作三分浦民難支怨聲載路臣按簿詳査少無差爽從中作俑之首吏首鄕嚴刑懲礪錢一千二十一兩使之還給於海戶餘外些少侵漁事近瑣屑不敢登聞府使沈鏔居在分憂之列莫體德音有此辜負決不可置而勿論爲先罷黜其罪狀令攸司稟處爲辭有待畢捧糴拿來嚴處之命而旋因慰諭使上疏復有差代之命矣乙卯正月赦令未及就拿仍卽蒙宥雖未經該府覈實而繡啓則旣如此嘉山郡守沈鏔依臺疏改差何如傳曰允
정조 23년
金翰東以兵曹言啓曰卽接西所衛將田百寧牒報則泰秋門東邊大松一株根傷顚仆云令該所依例斫去之意敢啓傳曰知道
정조 23년
金翰東以備邊司言啓曰東萊府使金觀柱飭敎之下尙無動靜揆以道理萬萬未安令該府拿問處之何如傳曰允
정조 23년
徐英輔以御營廳言啓曰本廳前軍色從事官朴吉源旣已敍用仍爲差下使之察任何如傳曰允
정조 23년
己未五月初三日午時上御便殿戶房承旨入侍時行都承旨李晩秀記事官金啓溫李存秀洪奭周舊抄啓文臣徐瀅修以次進伏訖上曰昨夜之雨今尙未晴誠多幸矣晩秀曰見今同雲未散雨意甚緊矣上敎瀅修曰大學衍義類編凡例已爲構出耶瀅修曰今方出草持入矣命瀅修讀奏上曰凡例可謂善成而文亦有可觀以此謄入於原編中可也仍敎曰左傳懸吐之釐正使舊抄啓文臣尹光顔句檢矣今幾就緖云耶瀅修曰似聞未及訖工云矣命退諸臣以次退出
정조 23년
行都承旨李集斗坐行左承旨李書九坐行右承旨南公轍坐直左副承旨金祖淳坐直右副承旨金載翼坐同副承旨沈象奎內閣直注書柳台佐病金啓溫仕假注書李游夏仕直事變假注書弼聖賚仕
정조 23년
金載翼啓曰行大司憲宋煥箕掌令洪鄭澣持平洪宅夏在外執義沈奎魯差祭持平李敬參未肅拜監察茶時之意敢啓傳曰知道
정조 23년
金載翼啓曰御營廳將官來言今日本廳軍兵日次私習云矣敢啓傳曰知道
정조 23년
金載翼啓曰判敦寧金華鎭除拜後過三日不爲出肅事甚未安依定式推考警責仍卽牌招何如傳曰允
정조 23년
傳于金載翼曰禮房承旨馳詣宗廟永禧殿景慕宮奉審摘奸以來健元陵獻官李晩秀穆陵獻官金熙朝元陵獻官朴基正東五陵局內昨秋今春播植處分掌看審書啓明陵獻官閔台爀弘陵獻官徐龍輔西五陵局內播植處一體看審後書啓而長陵獻官洪義浩前期進去使之遍審新植木處復命而道臣春奉審姑未爲之奉審承旨一體爲之
정조 23년
傳于金載翼曰承旨中差祭人許遞令該曹口傳付軍職禮房承旨奉審進去院中當有守廳之人前望單子入之待下批牌招
정조 23년
以慶尙監司申耆狀啓新寧縣監南正和謂有難安之端齎送印符任情徑發爲先罷黜其罪狀令攸司稟處事判付內啓下吏曹爲旀未差之代口傳差出待下批當日辭朝爲良如敎
정조 23년
吏曹口傳政事以金魯正爲新寧縣監許㶏爲嘉山郡守
정조 23년
承旨前望單子入之李集斗李書九南公轍金祖淳尹光普落點
정조 23년
兵曹口傳政事護軍金熙朝副護軍洪義浩金翰東竝單付
정조 23년
傳于金祖淳曰推考房承旨入侍
정조 23년
傳于李集斗曰新除承旨中差祭人亦爲許遞前望單子入之待下批牌招察任
정조 23년
承旨前望單子入之丁若鏞落點
정조 23년
李書九啓曰卽者禮曹郞廳來言明日端午物膳進上本曹堂上今日當爲看品而判書差祭參判參議未差不得擧行云未差之代政官牌招開政差出待下批仍卽牌招何如傳曰允
정조 23년
兵曹口傳政事副護軍單尹光普
정조 23년
李集斗啓曰新除授同副承旨丁若鏞以前任谷山府使方在解由未出中何以爲之敢稟傳曰勿拘
정조 23년
李集斗啓曰新除授同副承旨丁若鏞時在黃海道谷山府任所斯速乘馹上來事下諭何如傳曰許遞前望單子入之
정조 23년
李集斗啓曰吏曹郞廳來言政官牌招開政事命下而行判書金載瓚在外參判未差參議李魯春差祭不得擧行云何以爲之敢稟傳曰差祭人許遞可也
정조 23년
兵曹口傳政事副護軍單李魯春
정조 23년
以金觀柱囚單子判付內姑先放送爲旀以特陞之故雖不嚴處以謫補例使之當刻辭朝發送爲良如敎
정조 23년
以副應敎尹序東校理趙萬元牌不進罷職傳旨傳于李書九曰只推
정조 23년
李書九啓曰玉堂上下番俱空已至多日事甚未安副應敎尹序東校理趙萬元旣有只推之命而校理趙萬元差祭副應敎尹序東牌招入直何如傳曰允
정조 23년
李集斗啓曰政官牌招開政事命下而行判書金載瓚在外參判參議未差無以擧行在前如此之時自廟堂有參判參議議薦之例今番則何以爲之敢稟傳曰依例爲之
정조 23년
李集斗啓曰嘉山郡守當日辭朝事命下矣兩司當爲署經除在外差祭外未肅拜人員竝卽牌招而憲府則只有持平李敬參一人無以備員署經何以爲之敢稟傳曰允在外憲臺山林外許遞前望單子入之待下批牌招使之先署經後謝恩
정조 23년
備忘記東萊府使金觀柱下直長弓一張長箭一部片箭一部筒兒一箇賜給
정조 23년
以副應敎尹序東牌不進罷職傳旨傳于李書九曰只推
정조 23년
備邊司薦望以李祖承爲吏曹參判尹行元爲吏曹參議
정조 23년
臺諫前望單子入之掌令姜世綸李益恢持平尹涵落點
정조 23년
李集斗啓曰新除授吏曹參判李祖承參議尹行元卽爲牌招開政何如傳曰允
정조 23년
有政吏批行判書金載瓚在外未肅拜參判李祖承參議尹行元進行右承旨南公轍進以金履載爲校理兪漢謨爲戶曹參判金勉柱爲禮曹參判鄭尙愚爲禮曹參議李永老爲刑曹佐郞行大司成單李晩秀兼養賢庫主簿單趙得永
정조 23년
兵批行判書金文淳參判朴基正病參議朴奎淳入直進參知李羽逵病左副承旨金祖淳進僉知徐英輔副護軍丁若鏞竝單付
정조 23년
以內農圃內官徐繼孫手本本圃屬箭串里田九日五分耕及狐島田依前勿侵昨年田稅亦勿侵徵事傳于金載翼曰令該寺詳査草記
정조 23년
李書九啓曰玉堂上下番俱空已至多日事甚未安今日政新除授玉堂待下批牌招入直何如傳曰允
정조 23년
金祖淳以義禁府言啓曰慶尙監司申耆狀啓內新寧縣監南正和爲先罷黜其罪狀令攸司稟處事啓下矣南正和今方待命拿囚之意敢啓傳曰知道
정조 23년
行吏曹判書金載瓚疏曰伏以臣獲蒙恩暇來守先壠情私轉益悲苦疾病適又沈深淹伏楸鄕今過一旬而忽於日昨伏承天官除旨臣聞命抑塞進退靡措而以臣目下情實旣無以起而供職則宜卽疾聲呼籲乞賜矜諒而方營臣母窆事情旣哀遑跡涉薰染不敢爲煩徹之計泯默多日悚蹙冞切噫臣六年之間七拜是職而苟使臣守古人以實之義以罪爲期積誠力辭則累聖上則哲之明者豈或至再至三竟至於若是其頻複耶職以性本昏懦識又迷鈍不知玷累之罪大於逋命只謂趨走之恭是爲盡分有除輒膺承命必進一出之後不可復處殆同下坂之步回旋不得前後僨誤之誅指不勝摟而罪不加身恩益踰分匪怒之敎有若耳提憫憐之音屢獲躬聆殿下於臣剪拂如此而臣則孤負覆庇如此而臣則孤負孤恩負德於敵猶不可則臣之於君罪將何居臣若早能量揣初不冒受則誤恩之頻必不如是而臣罪之大豈或至此耶不自量己冒居重務者罪也由臣而貽累我聖明者罪也有罪如此而復蹈已僨之轍者此其罪尤有所不可逭矣惟是從今自劃無或更玷庶可爲一分少贖之道區區株守自分已審而況臣情勢又有所必辭者昨秋臺臣以臣之居銓時不擇守令疏論甚盛請勘至嚴爲銓官而不能審愼於差擬之際致使官方不古人言峻發則罪合重誅不容倖免而伊時僚堂亦以此自引而已蒙諒許之恩矣今臣去就大關四維在聖朝禮使之道亦豈使之强其難强哉且臣方有至哀至切之懇敢有望於旻覆之下者臣之父母墳山在於距京一舍之地而臣母營窆之初歲運不利不得合祔於臣父墓左竟不免權葬他麓而事故多端歲月易邁居然爲八年之久臣若又荏苒因循溘先朝露則將爲臣不瞑之恨用是爲懼日夜悲迫頃不得不陳章擅行始過祔左之禮臣雖卽日滅死更無餘憾矣第伏念臣纔過親葬緬服在躬緬服之制禮意甚重蓋聖人制禮斟酌乎情文之間裁節乎重輕之制以三月而象三年之體庸寓人子不匱之思焉曾聞前輩之持緬服者或三月廬墓或不從仕宦以盡持制之義噫爲其親欲自盡之情古今無異賢愚攸同而臣之情私抑有所不自已者臣永違父母之顔者十年于今而欑竁重啓旌翣復出攀呼之際若將更覿而厚壤旋閉茫茫乎遂不可逮及矣舊痛如新餘哀莫伸而惟其至情至願實在於緬服未除之前乞得恩由歸守松楸瞻依寓省定之義昕夕效掃灑之誠以終三月守制之限則在朝家不過爲數朔之暇而在臣則實是十載未遂之情此生難再之願若使臣父有知必將感泣於九地而臣心隕結益當何極伏惟仁天宰物無微不遂聖人體下有願必從以殿下孝理之化必不待臣言之畢而惻然垂恤特施以曲諒之仁矣伏乞聖慈俯賜鑑憐亟許所請竝解臣本兼諸任仍命選部勿責職事於由限之內俾伸其至情至願千萬泣祝臣無任云云答曰省疏具悉固無不可從政之義而義起緣情處有時乎無於禮而亦合於禮雖未必引以爲式卿之心誠有可感從違當否欲一問於大臣而決之矣
정조 23년
己未五月初四日辰時上御便殿推考房承旨入侍時左副承旨金祖淳記事官金啓溫記注官金景煥承膺祚以次進伏訖命書榻敎曰同副承旨許遞又命書榻敎曰前承旨尹光普令該曹口傳付軍職命退承史以次退出
정조 23년
行都承旨李集斗坐行左承旨李書九坐直行右承旨南公轍坐左副承旨金祖淳坐右副承旨鄭尙愚牌不進同副承旨沈象奎坐直注書柳台佐仕金啓溫仕直事變假注書弼聖賚仕
정조 23년
藥房都提調李秉模副提調李集斗啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 23년
金祖淳啓曰行大司憲宋煥箕掌令姜世綸李益恢持平尹涵在外執義未差持平李敬參疏批未下監察茶時之意敢啓傳曰知道
정조 23년
李集斗啓曰右副承旨金載翼今日不爲仕進卽爲牌招何如傳曰許遞前望單子入之待下批牌招
정조 23년
傳于沈象奎曰右承旨入侍
정조 23년
以右副承旨鄭尙愚牌不進罷職傳旨傳于李集斗曰只推
정조 23년
以副校理南履翼牌不進罷職傳旨傳于李書九曰只推
정조 23년
金祖淳啓曰嘉山郡守許㶏諫院旣已署經憲府則行大司憲宋煥箕掌令姜世綸李益恢持平尹涵在外持平李敬參疏批未下執義未差不得備員署經何以爲之敢稟傳曰一司除署經下送可也
정조 23년
以江原監司尹弼秉狀啓通川郡守金復光身死事傳于李集斗曰令該曹口傳差出待下批卽爲下送
정조 23년
吏曹口傳政事以李翊永爲通川郡守
정조 23년
以平安監司韓用龜狀啓龍岡等邑輪症之類出物力救助人開錄事傳于南公轍曰龍岡閑良成壽昌所出穀物旣爲一百六十餘包救助人口多至三百三十餘名爲該道之最道內邊將瓜近人作窠令該曹口傳差送平壤幼學張德來出穀一百餘包救助二百餘名與丹陽黃啓愼相當分付道臣考其爲業殿祠相當窠調用狀聞出身黃再澄泰川嘉善都夫應竝賞加而邊將及賞加官敎今日下批安寶與有旨成送道臣處
정조 23년
兵曹口傳政事以成壽昌爲伐登萬戶
정조 23년
李書九以內醫院都提調意啓曰提調金文淳謂有情勢今日問安不爲仕進卽爲牌招何如傳曰問備在銓官卽好消息一番問備若引義則推緘若滿囊將如何處義乎況疏旣承批卽爲牌招備員入侍可也
정조 23년
南公轍以戶曹言啓曰臣鎭寬今日以全羅道聖堂倉漕船點檢事出來江上矣慶尙道左漕倉所屬昌原等八邑戊午條田稅大同合米一萬三千三十四石零太二千二百二十五石零本倉漕船十五隻分載後漕倉所屬密陽等六邑戊午條田稅大同合米一萬四千二百九十三石零太二千五百九十七石零本倉漕船十七隻分載追後無事來泊于西江前洋故一體點檢之意敢啓傳曰知道
정조 23년
南公轍以戶曹言啓曰因賑恤廳草記一胎生二男一女人依定式自戶曹給米事允下矣今此漢城府單子中一胎生二男一女私婢德伊處米三石依定式題給之意敢啓傳曰知道
정조 23년
金祖淳以義禁府言啓曰頃因慶州府尹吳鼎源上疏備邊司啓辭批旨內海弊申禁後首先毁劃之該倅以其姓名報來仍令該府施以違制之律事命下矣迎日前縣監朴大良自本道指名以來而今已拿囚以制書有違律杖一百收贖告身盡行追奪放送之意敢啓傳曰知道
정조 23년
判敦寧金華鎭疏曰伏以臣之曠違天陛居然歲已周矣雖閉戶涔伏飾巾待盡而惟有一段戀闕之心按抑不得號呼之言屢形於昏囈昵覲之誠輒發於宵寐有時病枕淸淚潛滋無奈臣阿睹宿症已成癃癈前後除旨之下大小咸造之班一未趨承罪積逋慢而我殿下不惟不加之誅乃反眷念而憫恤之聖問每及於賤疾寵秩至加於癡兒闔門榮感攢手祝天臣雖世世縻粉尙何以少答洪造也忽於大昨又伏奉敦府新命以臣恒日耿結之忱豈無卽地竭蹶之念而目下病情之外且臣旣無敦寧揆以公格自在應遞坐違召命冞增悚惶玆敢不避猥越露章號籲伏乞聖明俯垂鑑諒亟令選部照例鐫改焉臣無任云云答曰省疏具悉疏辭下該曹稟處
정조 23년
兵曹判書金文淳疏曰伏以臣過被誤恩濫躋崇顯東西二銓左右兜攬負乘冥行之懼常不知速戾於何地迺者臺臣以臣待罪東銓時沈鏔之差遣西邑論斥峻發臣於此誠不勝瞿然也臣於沈鏔素無雅分年前偶識其面則外貌頗似了了臣但泛然記有而已昨冬三日大政沈滯之疎通遐遠之收攬莫非對揚我聖明博施普霑之盛意而一名武弁之獨漏於守宰差除易致向隅之歎故嘉山作窠之後披閱官案則鏔之履歷旣經郡府見職又是應遷而實不知曾有繡啓之論罷信口呼望遂蒙恩點臣則至今認爲公擧再昨藥院得見臺疏不覺惝怳倉皇退歸取考金吾文案始知其委折蓋此事在於甲寅之冬而此時乃臣苫塊哀疚之中宜臣之不聞不知自招無妄之咎也第其論列太不稱當臣雖無狀若明知其有罪則豈或故差豐饒之郡以病朝家懲貪之政乎此莫非臣行己無素未能見重之致以此情踪顧何敢揚揚彈冠自側於百僚共貞之際也抑臣復有疾呼於此蓋臣脚部之病卽四十年痼疾中問劇歇不恒有時發痛浮高牽引酸楚難當重以疝氣奔豚根柢已深厥逆嘔眩隨而迭發則往往頃刻欲絶纔踰五旬衰朽忒甚已不堪驅策久矣今春大病之餘凡百落下又非尋常而司馬之劇務嘗藥之重任叢委敦遺屢朔于玆豈不欲一陳情懇冀蒙憫憐而間因朝家事繁瀆褻爲懼黽勉扶曳拚死自力忽自月前宿痾次第闖發居然有難支之形最是脚痛疝症倍甚於前股大如腫氣衝如潮立則脛膝戰掉行則呼吸促數數日以來轉輾床玆㱡㱡之狀見者變色前頭侍衛之役從此莫强日次問候之班無望自致義分之虧壞職務之瘝廢俱非細故惶蹙悶迫之心當復如何哉臣之言此非爲目下情勢之難安實狀如斯不容自已伏乞聖慈俯賜諒察亟將臣本兼職名竝卽遞解俾得便心調治以延殘喘仍治臣昏謬不職之罪以謝人言焉臣無任云云答曰省疏具悉卿其勿辭行公
정조 23년
草莽臣宋煥箕疏曰伏以臣頃於病劇阽危之中伏承敦府新命無以自力陳章泯默度日譴遞是俟忽又夢寐之外猥叨憲長之除惶悸隕越益不知措躬之所臣於此職萬萬難冒之狀屢陳於前後辭疏不惟日月之明已盡照燭實亦朝著之所共知而選部臨闕循例備擬聖慈不諒恩點隨下使莫重風憲之任久辱樵牧之社或至一年之曠而纔遞旋除非止一再此何擧措臣實未曉今雖欲不避猥越更暴情實而辭已窮矣意已竭矣只益驚遑罔措直欲循墻疾走而不可得也且臣虛帶師傅之職今幾年矣衰癃之身雖蒙聖上體諒得而退伏田廬而區區微忱何嘗不戀結雷肆乎近伏聞睿學益就講規漸備誠不勝欣忭之私而顧此殘喘無路進身只增罪戾恒切悚恧不意玆者敦諭遽降辭意諄複至以近益康勝足可作行爲敎臣聞命震駴若隕淵谷賤臣年來癃殘轉甚春初大病之後氣息懍綴更無餘地戶庭之間亦不能隨意行步而年例暑證方値肇炎已有闖發全廢飮啖貼席危苦殆入鬼門寧有强策登途之望哉臣之情勢悶蹙至此而極矣玆敢力疾哀籲伏乞聖明俯賜鑑諒將臣本兼諸職亟許鐫免仍收召命俾得安意就盡千萬幸甚臣又竊有感激慙惶者衣資食物之前後恩賜不啻便蕃有出尋常至於今年數月之間米肉之頒遽已再及臣是何人獲霑惠養若是其優渥也況當饑歲鄕里中顑頷甚衆而顧以天地一蠹乃獨蒙聖念軫恤臣雖至愚心豈敢安仍伏念向者之農政綸音有以見大聖人經國之先務恤民之大端而頒下八域擧皆欽聳臣亦祗受而竊不勝贊歎然而如臣之計疎耕稼啙窳偸生者徒自愧懼而已至若農書雖因閣臣之書報承有筵敎之勤至顧豈有門徒之可稱蘊抱之可言而得以對揚明命乎此又臣之所甚悚悶也噫古聖王保民之政實不外乎務本節用臣固知殿下於此克致惓惓矣伏願聖德益懋焉臣無任云云答曰省疏具悉卿懇自卿之還居然三載耿耿予思何日忘之而予之不復以餘外職事强之於卿者豈徒安卿之心蓋將以此爲必致之道耳予雖責卿以世道國政卿當黽勉彈冠況今予所以便安之企待之者果如何而卿欲一味守東岡之初心乎顧予寡昧誠淺禮羅勉諭申復遐心莫挽玆者巽牘之來倍甚瞿然顧今日候不至甚熱卿須竢間登程附陳農書事山林畎畝之間必有自得之經綸向於印頒之日申致乞言之意卿乃拈出務本節用四箇字以應之卿之誠款予實感歎不已也仍傳曰此批答下諭道臣令地方官傳諭
정조 23년
大護軍李家煥疏曰伏以臣以跡則至畸單也以人則至庸下也而乃於聖明之世偏荷眷顧之恩前後揚歷罔非踰分節次滾到遂躋顯秩每一循省怳然若驚自不知其何以致此也過分之福理必招災冥升之極戒在疾顚居常悸懍不啻集木惟有息影一念耿耿在中何幸近年以來稍謝睢盱獲就寬閑庶幾可以鳧雁旣去波浪自平埋名鏟跡與世相忘不意申獻朝之疏出而其不相忘猶若是之已甚也其疏中一款蓋提及臣家貤贈事爲說也臣雖疲劣固不忍自敍世德以對渠凌踏之口氣而況伏讀批旨下者始燭其初由偏私繼諭以釐正後時乃有當初不審銓官推考之命至於無難侵人先故殊不知絜矩之敎尤足以敦薄夫而樹風敎大哉王言奚但爲一人一家之私而已哉然而偏被獨當者卽臣也臣雖木石寧不感泣及夫日昨傳敎之下而非但臣濫叨之職猥蒙諭及乃臣先世淸顯特垂記念諭之以地處軫之以事面事雖仍施恩是特贈夫得此貤誥人人有之得此恩言歷數古今更有何人臣闔門聚首百回莊誦恨不得卽地滅死歸對祖先於泉下傳此恩敎則謹將十行祗告家廟四龕動色如聞幽咽不自覺其淚被面胸抑塞也臣旣蒙此曠絶之恩雖使自爲之地萬萬無以及此尙復何言而乃其所欲畢陳者則有之立身以顯父母人子之至情而緣臣不肖以榮招辱愛親者不敢惡於人敬親者不敢慢於人聖人之大訓而緣臣無狀至使人之爲言侵及幽明有傷盛世忠厚之風臣一則爲自己悼身名一則爲朝紳惜風習傷痛之餘繼之以憂歎也仍伏念臣本以樗櫟之散兼之蒲柳之衰備經險道自厭餘生夫豈有一毫榮塗之戀而所以依遲眷係不忍告退者非不知九牛一毛不足爲有無於明時而徒以身雖屛伏居乃城闉觚稜咫尺淸光入望在臣私義卽是父母之孔邇也以是戀戀含意未申今則一身僇辱之不足橫逆至加於父祖椎心泣血仰穹俯壤尙何顔面淟涊遲徊言笑飮食自同平人也哉伏乞天地父母諒臣悲苦之情實出肝膈非由憤激賜以骸骨退歸田野沒齒頌德安意就盡則臣亦不敢高飛遠走不在人間且將農桑近郊歌詠聖澤歲時則趨以綴朝賀之末緩急則進以圖隕結之報臨紙涕泣不知所云臣無任云云答曰省疏具悉不足深辨卿其勿辭行公
정조 23년
判尹李膺擧疏曰伏以臣遐土賤蹤聖世微物守分畎畝只知含哺日出而作日入而息而已豈或有絲毫念及於榮顯之途而向年之寢郞甄拔已是萬萬不稱尋常感悚之餘推而拔擢於樞銜又引而躋之於摠府因以一門三忠恩敎鄭重一感一愴涕泣無地祗承恩召竭蹶登程趨謝天陛昵覲耿光玉音諄諄似此榮寵豈是夢想攸料癃衰之喘不敢久留旅邸猥乞恩暇行將告歸瞻望象魏不勝耿結此際伏奉京兆新除天牌儼臨驚惶感激如醉如癡第竊伏念如臣所被寵命乃關西三百年所無聖德隆深天地莫量河海莫測臣雖靡粉何以仰報其萬一乎雖不得不祗謝恩命而糞土賤臣全無知覺何敢自效於職事揣量微分又何敢一日自安乎玆敢冒陳衷懇仰瀆宸嚴之下伏乞聖上收還恩命許臣歸守故山俾得以優游壽域歌詠聖澤千萬幸甚臣無任云云答曰省疏具悉擢用者欲使一方人士知所勸於飭躬修行卿其勿辭量筋力行公
정조 23년
持平李敬參疏曰伏以臣偏母今年六十有六素多疾病寧日恒少自經春初輪症之後眞元澌敗氣息奄奄常在床褥矣去月之晦更添毒感飮啖全却昏涔不省重以滯泄日甚一日症形危劇轉側須人臣無他兄弟左右扶將只臣一人粥飮焉非臣則無以適時醫藥焉非臣則無以及期晝宵扶護方寸如灼臣之虛縻見職亦已多日離側肅命初非可望治疏陳懇亦不暇及不意昨暮署經有命召牌荐下倉卒之際未敢言私雖不得不黽勉承膺而目今情理詣臺供職萬無其望私心煎迫疾聲仰籲於慈覆之下伏乞天地父母俯垂諒察亟遞臣所帶職名以便救護仍治臣瀆擾之罪以肅朝綱以安私分千萬幸甚臣無任云云省疏具悉爾其勿辭救護
정조 23년
修撰韓用鐸疏曰伏以臣庸鹵疎鈍一事百疣前後僨曠無往非罪徒藉庇燾之洪私尙玆翺翔於邇列而信心冥擿行將顚沛自知甚明故凡有除拜未嘗不逡巡而出抑聖明有以俯燭也果又妄發坐速臺評臣實自取無辭可解然而區區悲切之情有不得不一暴者臣早失怙恃鮮民不死家有仲父依賴爲命叔姪之際古人所謂猶父子也而若臣情地尤爲自別不幸春初臣叔作故於華城臣於是時病亦濱死未及奔哭而卽竁之期實在三月之望政擬馳往適縻館銜更値享役旋又有沐浴之急無暇言私腸曲暗煎及承聖敎諸臣乍退而此時職居三司者尤當沬血待朝積誠回天則固何敢一時擅離坐虧義分而第臣愚淺私竊以爲退竢之日旣與伏閤之時若有間焉叔姪之恩卽天彝之重也旣不能躬看於殯殮又不得臨訣於窀穸則是人理滅絶也其在敦倫厚俗之世或庶幾仁人君子之矜恕如是忖量率爾妄行迺者人言不及旋踵疏本雖未得見而槪知其深重矣原之本情雖云未諒斷以外面亦或無怪私心隕惶靡所容措第臣出入言地于今十年忍與巨魁尙戴一天不誠之罪固已山積以此加誅實所甘心至如官職去就尤無可論而縮伏俟勘今亦有月聖恩弘大不惟不加之罪庚牌狎至飭敎踵下有若無故者然使之如前入直臣情到此萬萬惶阨玆敢荐犯違傲冒陳短章伏乞聖慈亟鐫臣名於三司之列仍治臣虧分蔑義之罪以振臣紀以安私分則非獨臣一身之幸抑朝廷之幸也臣雖不敢以見職自處竊有區區愚見玆以尾陳蓋國家所以設置耳目之官豈徒然哉固將導之以敢言責之以直裁官失則有箴衮闕則有補故自言路之通塞實係治道之隆替以我聖上冠百王之學恢八荒之量豈不念及於此而竊覸殿下年來擧措往往出於常度之外每於義理隄防爲臣子者所當力爭之處則不惟逆折之使摧其氣又復嚴禁之使緘其口逆折之嚴禁之不足至於向日堂疏之出也乃令政院嚴飭三司掌吏俾不得復有章疏臣於此事尤不勝憂歎之深也夫使喉院不捧言官之疏猶有欠於來諫之風況令至賤之吏胥勒箝其官長之口目今廁跡臺閣者其風裁言議雖不及於古之人而殿下所以待臺閣則恐不宜若是其輕也不但於翕受之德有所虧闕竊恐等威由是而不明紀綱因此而益卑伏願殿下惕然念玆益戒方來則其於恢聰拜昌之道所裨豈淺鮮哉臣無任云云省疏具悉人言不足恤人之爲人人倫是耳誠若人所云云如今薄俗類聚薄倫者流置之言責論思之列然後始可恔於心竊爲言者惜之附陳事予之如是當矣爾曰如彼亦是矣爾其勿辭從速察職
정조 23년
吏曹啓目粘連觀此判敦寧金華鎭上疏則以爲臣旣無敦寧揆以公格自在應遞亟命選部照例鐫改亦爲白有臥乎所旣無敦寧則似當許遞是白乎矣崇品重臣所帶遞仍當否臣曹不敢擅便上裁何如判付啓依回啓施行爲良如敎
정조 23년
己未五月初五日午時上御重熙堂右承旨推考房承旨入侍時行右承旨南公轍左副承旨金祖淳記事官金啓溫李存秀洪奭周以次進伏訖上曰朝筵欲以吏判疏事詢問於大臣而稟處委積忘未及提說矣大臣如尙在賓廳史官往問回奏可也賤臣承命出問後回奏曰大臣之意以爲疏懇如此宜有曲循之恩云矣上曰然則以此出擧條添入於次對擧條中可也命書傳敎曰該房承旨推考仍命退承史以次退出
정조 23년
行都承旨李集斗坐行左承旨李書九坐行右承旨南公轍坐左副承旨金祖淳坐直右副承旨李翊模坐直同副承旨沈象奎坐注書柳台佐仕金啓溫仕直事變假注書弼聖賚仕
정조 23년
金祖淳啓曰行大司憲宋煥箕掌令李益恢姜世綸持平尹涵在外執義未差持平李敬參受由監察茶時之意敢啓傳曰知道
정조 23년
李集斗啓曰吏曹郞廳來言本曹判書有闕政事取稟傳曰當日爲之
정조 23년
李集斗啓曰右副承旨鄭尙愚今日不爲仕進卽爲牌招何如傳曰許遞前望單子入之待下批牌招察任
정조 23년
傳子李集斗曰諸承旨持公事入侍
정조 23년
承旨前望單子入之李翊模落點
정조 23년
以刑曹都囚徒傳于金祖淳曰許多獄囚未完決者夥然竝與月推之參判參議例爲者近多闕焉此豈諉之在外判堂之事乎參判參議遞差前望單子入之待下批牌招自今日使之逐日會推而未回啓文案亦令趁卽稟處
정조 23년
刑曹堂上前望單子入之參判李漢豐參議金載翼落點
정조 23년
沈象奎以兵批言啓曰前判敦寧金華鎭自吏曹送西矣資級係是輔國判中樞有闕代依例下批之意敢啓傳曰知道
정조 23년
有政吏批判書未差參判李祖承參議尹行元進行都承旨李集斗進以洪良浩爲吏曹判書
정조 23년
兵批行判書金文淳參判朴基正病參議朴奎淳入直進參知李羽逵病同副承旨沈象奎進判府事金華鎭上護軍金載瓚護軍李冕膺金啓洛副護軍鄭尙愚兪岳柱副司直鄭澣洪洪宅夏以上竝單付
정조 23년
再政以曺允遂爲執義尹羽烈爲司諫李鼎德爲禮曹參議鄭民始爲工曹判書金載瓚爲判敦寧
정조 23년
傳于金祖淳曰刑曹參判參議不爲赴坐云竝許遞前望單子入之待開門牌招察任
정조 23년
刑曹堂上前望單子入之參判金熙朝參議丁若鏞落點
정조 23년
以全羅監司李得臣狀啓左水營將校朴天佐輪疾之類出物力救活收葬事判付內啓下賑恤廳爲旀順天折衝朴天佐之救活收葬人口爲千有半千穀物亦近五百包出義捐財如彼其盡心者不可但以嘉尙言後時登聞不須較論道內瓜近邊將作窠令該曹口傳差送仍與敎旨成送有旨爲良如敎
정조 23년
以全羅監司李得臣狀啓全州等邑民家燒燼事判付內啓下戶曹爲旀拔例賙恤期於斯速奠接事回諭爲良如敎
정조 23년
兵曹口傳政事以朴天佐爲格浦別將
정조 23년
沈象奎以備邊司言啓曰頃因全羅監司李得臣加分狀啓一邊斟酌加分一邊定數登聞之意覆啓行會矣卽見該監司狀啓則以爲列邑加糶米二萬五千九百三十九石太一千九百五十七石租四萬八千三百五十五石小豆一百石應加分米二萬八千五百七十石合各穀十萬四千九百二十一石爲先從略排劃使之繼巡分給而此後種糧鋤糧又不下三萬石合計已報都數爲十三萬四千九百二十一石就此中計除年例加分則別加分各穀當爲十萬六千三百五十一石準此數許劃則參量磨鍊均排分給有餘則還錄不足則加請事請令廟堂稟旨分付矣今此所請之數必有參量而遙度不如近見有難臆加增損依此加分後如有過不及之處則從實數追後登聞之意分付何如傳曰允
정조 23년
金祖淳以義禁府言啓曰忠淸前水使柳心源閔光升等原情公事判付內柳心源充軍於遠惡地水軍所在處閔光升充軍於湖沿未及拿來安橚捧供後如無相左之端供辭勿爲捧入直與光升同勘發配後草記事命下矣臣等開坐本府取見時囚罪人安橚供辭則因其軍需之加下以致給代之不足與柳心源閔光升俱無異同而此與身自犯用有間恐難直勘捧供以入之意敢啓傳曰知道
정조 23년
禁府啓目安東前營將金鎭鼎口招云云判付內辭意發問目反復盤詰則替當民訟威脅督掘之狀泛稱遲晩終不明白直陳究厥所爲萬萬痛惡所當依判付直爲嚴刑得情是白乎矣此與呑吐抵賴有異且曾經宣傳官勿爲請刑載在大典通編上裁何如判付啓所謂直招無異發明先脅後囚之說査啓昭然兺除良渠供亦云推捉而初無枷囚樣分疏者究其語勢難免首尾之橫決是置此一款所當更爲盤覈而發牌與勒掘旣皆遲晩爲先卽其地方定配爲良如敎又啓目忠淸前水使安橚原情云云傳旨內辭緣泛稱遲晩所當請刑爲白乎矣曾經閫帥勿爲請刑載在大典通編議處何如判付啓觀此供辭可謂節節曖昧當初現告誤爲指陳之帥臣從重推考此囚段分揀放送爲良如敎又啓目新寧前縣監南正和原情云云問目內辭緣泛稱遲晩刑推得情何如判付啓自有受敎律文依定式勘放後草記爲良如敎
정조 23년
以注書金啓溫拿處傳旨傳于金祖淳曰分揀
정조 23년
己未五月初六日卯時上御誠正閣諸承旨持公事入侍時行都承旨李集斗行左承旨李書九行右承旨南公轍左副承旨金祖淳同副承旨沈象奎記事官柳台佐金啓溫李存秀洪奭周以次進伏訖集斗以無公事先退書九讀奏江華留守洪明浩啓本長寧殿端午祭設行事京畿監司李在學啓本寧陵忌辰祭設行事全羅監司李得臣狀啓五月令大麥薦新于肇慶廟事開城留守趙宗鉉狀啓齊陵端午祭設行事京畿監司李在學狀啓健元陵徽陵崇陵播植處看審後着根多少措辭狀聞事有旨祗受事平安監司韓用龜狀啓雨澤農形事江原監司尹弼秉狀啓農形事江華留守洪明浩狀啓史庫參奉安重寬罷黜代校生朱筍厚差定事象奎讀奏黃海兵使鄭學畊啓本軍保米裝發事祖淳讀奏京畿監司李在學啓本殺獄罪人秦同伊物故事忠淸監司李泰永啓本徒年罪人金麗澤限滿令該曹稟處事命分書判付訖書九曰昨日違牌諸玉堂飭敎之下終不入直事體極爲未安有親病實故及衆所共知情勢外修撰韓用鐸推考更爲牌招入直何如上曰依爲之出擧條書九曰司譯院祿取才明日以後連値齋日故將於今日設行而臣方叨見職不得進去何以爲之乎上曰進去設行可也仍敎曰關西亦聞旱暵而見完伯狀啓則卄八日之雨亦未均沾云悶慮不能少弛矣書九曰旱氣可悶而聞貯水則比前似多云堤堰之申飭者明年則必有其效矣命書榻敎曰各陵園墓端午祭典祀官等二十五員及該寺久任郞內下漆油扇頒給其中永陵典祀官從重推考又敎曰熟手等二十五人端午扇一柄式賞給仍命退承史以次退出
정조 23년
行都承旨李集斗坐左承旨未差行右承旨南公轍坐直左副承旨金祖淳坐右副承旨李翊模坐直同副承旨沈象奎坐注書柳台佐仕金啓溫仕直事變假注書弼聖賚仕
정조 23년
金祖淳啓曰行大司憲宋煥箕掌令姜世綸李益恢持平尹涵在外執義曺允遂未肅拜持平李敬參受由監察茶時之意敢啓傳曰知道
정조 23년
沈象奎啓曰來十一日朝參日次而孝昌墓忌辰祭正日相値頉稟之意敢啓傳曰知道
정조 23년
李集斗啓曰來十一日輪對日次而孝昌墓忌辰祭正日相値頉稟之意敢啓傳曰知道
정조 23년
傳于李集斗曰都承旨入侍
정조 23년
傳于李集斗曰湖南繡衣入來吏兵曹堂上使之來待
정조 23년
沈象奎啓曰左議政李秉模右議政李時秀宣惠廳堂上鄭民始行兵曹判書金文淳京畿監司李在學有司堂上趙鎭寬徐龍輔李書九吏曹參判李祖承依下敎來待矣傳曰入侍
정조 23년
傳于李集斗曰吏兵房承旨入侍
정조 23년
傳于南公轍曰右承旨入侍
정조 23년
傳于沈象奎曰御史入侍
정조 23년
以刑曹參議丁若鏞牌不進罷職傳旨傳于金祖淳曰只推更爲牌招
정조 23년
傳于李集斗曰政官牌招開政
정조 23년
吏曹參判前望單子入之李書九落點
정조 23년
沈象奎啓曰御營大將李漢豐時無職名令該曹口傳付軍職何如傳曰允
정조 23년
兵曹口傳政事護軍李漢豐
정조 23년
以行吏曹判書洪良浩再牌不進推考傳旨傳于李集斗曰更爲牌招
정조 23년
李集斗啓曰行吏曹判書洪良浩三牌不進推考傳旨及參判李書九牌不進推考傳旨今方捧入而開政命下之後如是違牌不卽擧行事甚未安參判更卽牌招判書所當更請牌招而係是一日四牌何以爲之敢稟傳曰允判堂精力之不至難强同朝之所共知否則何以點下乎不但宿硏亦且行公於他職則有召輒違不念酬應之煩者其可乎哉四牌啓辭勿施仍以前牌使之膺命
정조 23년
傳于李集斗曰吏曹判書上疏入之
정조 23년
傳于李集斗曰吏判批下與參判更爲牌招
정조 23년
李集斗啓曰吏曹判書洪良浩牌不進推考傳旨及參判李書九再牌不進推考傳旨今方捧入而開政命下之後如是違牌不卽擧行事體所在極爲未安判書更爲牌招參判所當更請牌招而係是一日三牌何以爲之敢稟傳曰竝待開門牌招
정조 23년
李集斗以弘文館言啓曰本館下番闕直事甚未安校理趙萬元旣有只推之命卽爲牌招以爲姑降入直之地何如傳曰允
정조 23년
以校理趙萬元牌不進罷職傳旨傳于李集斗曰只推
정조 23년
沈象奎以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 23년
沈象奎以訓鍊都監言啓曰去丙辰十一月二十日傳曰李鼎會之下愚不移訖可休矣近來宣傳官以如彼之徒爲之有罪不勘頑習益甚鼎會爲先降定訓局軍伍待射技快爲刮目大將更試十巡柳葉箭得十五中然後草記還屬禁旅此後南行宣傳官之出六限滿不得決科者皆依鼎會例施行揭板該廳而兵曹御覽官案以此書之南行出六之式嚴防切勿用武南稱號事嚴飭兵曹事命下矣哨軍李鼎會其間別定弓師使之課習射技而臣於今日監試柳葉箭貫革十巡則所中爲十六矢之意敢啓傳曰知道還屬禁旅待南行宣傳官有闕仍任而其前若値該廳試射使之待令可也
정조 23년
沈象奎以司僕寺提調意啓曰大靜前縣監洪三弼遞任進上馬二匹今纔上來禾毛色別單書入依例內廐立養之意敢啓傳曰知道
정조 23년
金祖淳以義禁府言啓曰全羅前監司李得臣待其交龜上來令該府拿問事傳旨啓下矣李得臣待其上來拿囚之意敢啓傳曰知道
정조 23년
金祖淳以義禁府言啓曰時囚罪人金鎭鼎口招公事判付內爲先卽其地方定配事命下矣金鎭鼎卽其地慶尙道安東府定配而以判付內辭意具罪目依例發遣府羅將押送配所之意敢啓傳曰知道
정조 23년
金祖淳以義禁府言啓曰金溝縣令成鼎柱卽令該府拿處嚴問捧口招以聞事傳旨啓下矣成鼎柱時在任所云依例發遣府羅將拿來何如傳曰允
정조 23년
行吏曹判書洪良浩疏曰伏以臣年旣耆艾病又癃痼不堪陳力仰備任使向進乞身之章冀蒙賜骸之恩而竟未承兪音臣方惶悶抑鬱茫然失圖卽於千萬夢想之外忽伏承天官除命臣尤惝怳震越悸不自定莫省其所以也臣於見職任重望輕屢試蔑效牛力已竭於服犁驢跡都忘於循磨不但臣之意念灰冷人亦不以是議到今乃於宿趼九載之久引年六歲之後强策衰軀冒沒奔走忘廉饕寵之恥已無可言而其於貽羞淸朝何哉街童巷豎亦必指點而嗤笑眞所謂不識人間羞恥事臣雖至愚豈忍爲此卽伏見傳敎下者責諭嚴重仍有入侍之命揆以分義不敢言私而顧今目下病狀萬無蠢動之勢膈痰咳喘久而愈劇加以眼眚復添別症視物昏翳運步蹇澁房闥之間輒須扶擁束帶赴公非所議及況可致身於崇嚴之地對揚於咫尺之天乎飭敎之下無望趨承天牌狎臨屢違召命伏地戰汗恭俟重勘玆敢忙陳短章疾聲哀籲伏乞聖慈俯垂矜察亟命解臣銓任仍治慢命之罪以肅朝綱不勝萬幸臣無任云云答曰省疏具悉卿其勿辭入來開政
정조 23년
諭善李城輔疏曰伏以臣於前月自畿營祗承別諭繼奉隆批收召之寵愈益鄭重隕越懍蹙靡所容措切欲冒入文字竭誠控籲而屢煩崇嚴之聽恐犯瀆撓之科至今逡巡尙稽請譴然於特敎之下一向泯默亦有所不敢玆以仰陳肝膈之蘊冀蒙天日之照臣之區區情實如有一毫可强之勢則豈不欲竭蹶趨承出入兩筵更瞻我殿下道德之光華更侍我儲宮溫文之玉質哉顧以如臣無似旣不當屑屑往來貽羞講綴而重以賤疾危劇若將頃刻垂盡卽其奄奄之狀末由自力登程但席藁私次恭俟有司之勘定臣聞身旣不出言亦不出前修語默之大防而身雖不進言猶可進世臣忠愛之苦衷況以臣之所被恩渥圖報之懷尤當何如哉第臣卽天地間一欺君之罪人也尙何敢抗顔擧筆偃然作陳勉之語而惟是一段微忱不愧犬馬知無不言言無不盡則或可以少贖矯誣之愆耿耿夙志銘鏤心肝向日疏中數語亦出於此意然其知識鹵莽辭語荒陋固不足以仰契天心而乃以不遺之洪私特軫察邇之盛德旣諭以願學聖人之至意又奬之以希聖二字之爲第一義其餘瞽說亦皆嘉納拜稽莊誦之餘不勝攢頌激感之至恩賜米包食物昨已祗受而蠲除冗費向纔仰請矣又此偏承惠養尤增惶愧一縷僅支神識全迷不能締構辭本略玆披露衷曲伏乞天地父母察臣之病已至難醫諒臣之懇非由飾虛亟令遞臣職名治臣罪戾以肅朝綱公私幸甚臣無任云云答曰省疏具悉卿懇所叨卽宿趼何用固讓乃爾自見卿知卿所存前此筵諭疏批所以申申惓惓於委毗慰藉之際者也旣知之必欲致之事理之所當然卿雖欲更事辭巽得乎近聞卄八初三之雨驪上近處未能均霑云果然乎否漢以北所得稍勝於以南而然猶望望一念不啻如渴瞻仰雲漢或至明發縱今周洽於一兩日中念前連値坐齋其後庚暑又近姑難一味敦迫差待涼生更將踐宿諾之義申勉於卿卿須安心節宣自餘在秋間敦諭仍傳于李集斗曰此批答遣入侍兼春秋傳諭
정조 23년
己未五月初七日卯時上御重熙堂都承旨入侍時行都承旨李集斗記事官柳台佐記事官李存秀洪奭周以次進伏訖上曰吏曹堂上政牌則雖或暫違以書啓回啓事牌招時焉敢違牌斯速之意嚴飭可也賤臣傳命還伏上曰京畿監司入侍賤臣承命出傳京畿監司李在學偕入進伏上曰頃日雨澤果何如云耶在學曰東北諸邑可謂周洽而漢南則太不足云矣上曰勅需米果無不足之慮耶在學曰勅行若更爲出來則似有窘乏之患矣在學曰迎華驛事何以爲之乎上曰應出站外盡爲痛禁而待畿營報來欲爲變通矣在學曰別無好道理如勅行使行果有窘束之端而外此則雖巡歷之行恐無他慮此後如勅行使行之時使外驛替當宜矣上曰外驛何以支保乎無前之事又豈可創出以增外驛之弊勅行時如有可減者直爲除減則好矣在學曰此後則勅行定例釐正置之好矣上曰前此修置之定例則不可用乎在學曰假家鋪陳亦爲大弊矣上曰畿內幾處設置乎在學曰五處矣上曰構置小樣家何如在學曰此亦有弊或云造置軍幕隨時取用爲好而旣造軍幕當有雨備稍久則必腐傷矣如臨津渡之舟橋三處排設雖減其一亦云足矣且勅使通官外如頭目輩初非大係關而畿內三十四邑守令皆爲出站如此之際邑事多有可憫矣上曰頭目接待所入幾何在學曰供饋所入則不多米四千石中千石入於供饋餘皆上下於鋪陳器皿等節矣上命在學先退命集斗書傳敎曰觀此湖南伯畢賑狀聞以分饋優厚饑口已皆蘇安爲說而又見繡啓栍邑四邑中金溝縣人口捐瘠之査出者有之外此他邑豈無如許遞乎然則道啓中蘇安云云可謂外題如非不察卽是任他委寄之意果安在哉當該道臣李得臣亟施不敍之典且以該守令言之繡啓雖云誠勤則有之而無論饑與病其不能盡心賑恤難逭重勘該縣令成鼎柱卽令該府拿處嚴問捧口招以聞又命書傳敎曰見任何等重任則豈必乏人而有此除命乎近見精力尙强且所取者老成則昨今召牌連事違傲分義道理俱涉未安行吏曹判書洪良浩推考更卽牌招入侍命退承史以次退出
정조 23년
行都承旨李集斗坐行左承旨李祖承坐直右承旨兪漢寧坐直左副承旨李翊模坐右副承旨沈象奎坐同副承旨李魯春坐注書柳台佐仕金啓溫仕直事變假注書弼聖賚仕
정조 23년
沈象奎啓曰行大司憲宋煥箕掌令姜世綸李益恢持平尹涵在外執義曺允遂未肅拜持平李敬參呈辭監察茶時之意敢啓傳曰知道
정조 23년
李集斗啓曰三皇忌辰日望拜禮前期一日以稟事曾有先朝受敎矣今初十日太祖高皇帝忌辰親行望拜禮何以爲之敢稟傳曰謹當親行矣
정조 23년
傳于李翊模曰右承旨入侍
정조 23년
承旨前望單子入之李祖承兪漢寧鄭尙愚落點
정조 23년
李集斗啓曰新除授右承旨鄭尙愚時在京畿楊州地斯速乘馹上來事下諭何如傳曰許遞前望單子入之待下批牌招察任
정조 23년
承旨前望單子入之李魯春落點
정조 23년
兵曹口傳政事副護軍金祖淳單付
정조 23년
李集斗啓曰行吏曹判書洪良浩參判李書九牌不進推考傳旨今方捧入而開政命下已至經宿如是違牌終不承膺事甚未安竝更卽牌招何如傳曰此啓辭還給以前牌催促違牌勿捧傳旨
정조 23년
李集斗啓曰政命經宿飭敎屢下而行吏曹判書洪良浩謂有身病懸牌闕外終不承膺事體所在萬萬未安從重推考參判李書九無端違召亦爲未安一體推考何如傳曰允聞該房所奏判堂果有病不爲承牌云調理間給由參判更卽牌招可也
정조 23년
以吏曹參判李書九牌不進推考傳旨傳于李集斗曰更爲牌招
정조 23년
李集斗以吏曹言啓曰上京守令下送後草記事命下矣自臣曹催促則安州牧使金孝建蔚山府使李廷仁茂朱府使徐弘輔沔川郡守朴趾源聞慶縣監宋倫載泰仁縣監趙恒鎭同福縣監嚴思勉俱已下去三陟府使趙岐時在楊州地中和府使徐敎修時在廣州地云故今方發關催促而咸興判官金履裕以爲身病苦劇萬無還任之勢云居昌縣令金鍒以爲親病沈重不得頃刻離側萬無時日內丁去之勢云結城縣監徐應輔以爲身病猝重不得下去云雖未知親病與身病之果如何而特敎催促之下不卽下去者事體所在誠甚未安所當重勘而本曹請推之外無他可施之罰何以爲之敢稟傳曰有親病身病者俟少間下送後草記咸興判官金履格狀罷未決末者改差差代可也
정조 23년
沈象奎以都摠府言啓曰今初十日皇壇親行望拜禮時侍衛寶劍不可不備員而都摠管李敬懋未肅拜李膺擧在外副摠管沈基泰身病二員未差侍衛寶劍將不得備員合有變通之道令政院稟旨變通仍令該曹今日政差出待下批牌招以爲備員侍衛寶劍之地何如傳曰允未肅拜及在外身病人員竝許遞可也
정조 23년
有政吏批行判書洪良浩受由參判李書九進參議未差行都承旨李集斗進啓曰判書洪良浩受由參議未差小臣獨政未安何以爲之敢稟傳曰仍爲之以閔命爀爲副校理朴崙壽爲修撰尹載伋爲尙衣僉正崔崑爲禁府都事尹光普爲靈光郡守金基豐爲咸興判官
정조 23년
兵批行判書金文淳進參判朴基正入直參議朴奎淳參知李羽逵病右副承旨沈象奎進以李鼎運金勉柱爲都摠管李鎭復洪聖淵鄭觀采爲副摠管李冕膺爲同知金宗洙爲五衛將申大淵爲慶熙將田遇聖爲都摠經歷蔡顯一爲釜山僉使僉知朴命植護軍南公轍副護軍金載翼朴聖泰竝單付
정조 23년
傳于李集斗曰在外禮曹參議許遞閣臣承旨外今日政差代而閣圈十餘年之久而尙不擧論新除靈光倅亦爲擬入
정조 23년
吏批再政以尹光普爲禮曹參議林秉遠爲益山郡守閔致謙爲公州判官洪義浩爲靈光郡守尹光垂爲景慕宮令
정조 23년
李祖承以講學廳言啓曰元子宮論語第六卷去三月二十九日畢講第七卷今日畢講仍爲溫繹而論語一帙今已畢講繼講冊子待議定進講之意敢啓傳曰知道讀書次第則孟子當爲進講而大學論語先爲重講然後次講孟子中庸爲可亦令在外兩儒臣知此意
정조 23년
沈象奎以御營廳言啓曰本廳中軍朴基豐身病甚重勢難察任改差何如傳曰允
정조 23년
己未五月初八日卯時上御便殿右承旨入侍時行右承旨南公轍記事官金啓溫李存秀洪奭周檢校提學鄭民始兼諭善徐龍輔李晩秀以次進伏訖民始曰旱炎未已聖體若何上曰一樣而煩渴之症尙爾矣雨意尙此漠然初三之雨楊抱則得雨而驪廣之間多未均洽云甚可悶也民始等曰元子宮論語進講今日當畢講臣等伏不勝喜幸矣上曰欲於講學廳草記下敎而涼生前則不必繼講他書以已講之大學論語仍爲溫繹而孟子則欲待秋開講矣命書傳敎曰右承旨聞有實病許遞命退諸臣以次退出
정조 23년
己未五月初八日卯時上御重熙堂都承旨入侍時行都承旨李集斗記事官柳台佐記事官李存秀洪奭周以次進伏訖上曰右副承旨入侍右副承旨李翊模進伏上曰吏判終不入來乎集斗曰無意承膺連爲違牌矣上曰有實病乎集斗曰不但實病云矣上曰必令行公此意通及可也仍命翊模書傳敎曰不爲仕進承旨許遞與未差之代前望單子入之待下批牌招察任命退承史以次退出
정조 23년
行都承旨李集斗坐行左承旨李祖承坐直右承旨兪漢寧坐左副承旨柳相祚在外右副承旨沈象奎坐直同副承旨徐英輔未肅拜注書柳台佐仕金啓溫仕直事變假注書弼聖賚仕
정조 23년
李祖承啓曰明日獻陵忌辰祭正日再明日孝昌墓忌辰祭正日相値視事頉稟之意敢啓傳曰知道
정조 23년
傳于沈象奎曰明日次對進定於今日
정조 23년
李祖承啓曰明日望拜禮時九卿及兩司長官當爲進參而吏曹判書洪良浩受由大司諫申獻朝呈辭竝卽牌招漢城判尹李膺擧在外何以爲之敢稟傳曰允在外判尹許遞前望單子入之待下批一體牌招
정조 23년
李祖承啓曰明日望拜禮時兩司侍臣當爲備員而諫院無進參之員除在外外未肅拜呈告人員竝卽牌招何如傳曰允
정조 23년
李祖承啓曰明日望拜禮時闕字牌煙盒當爲奉來門路以何處爲之乎敢稟傳曰集成門爲之
정조 23년
傳于兪漢寧曰右承旨入侍
정조 23년
以吏曹參判李書九牌不進推考傳旨傳于李集斗曰旣有先稟處後救護之命則何敢若此傳旨勿施
정조 23년
吏曹口傳政事以玄重祚爲泰安郡守吳泰賢爲靈光郡守韓用謙爲平澤縣監李羽逵爲藍浦縣監趙鎭寬閔台爀李漢豐爲同義禁
정조 23년
以同義禁閔台爀牌不進推考傳旨傳于沈象奎曰許遞前望單子入之待下批牌招開坐
정조 23년
同義禁前望單子入之鄭大容落點
정조 23년
傳于李集斗曰藍浦前縣監以病曠務之故至登於繡啓而論罷則其代當以無病强壯者差送新倅年過六十云老矣近邑守令中相換事分付
정조 23년
吏曹口傳政事藍浦縣監李羽逵陰竹縣監李敬簡相換
정조 23년
沈象奎啓曰平澤縣監韓用謙忽呈下直單子批下呼唱之後連爲催促而終無去處事體所在極爲駭然所當重勘而本院請推之外無他可施之罰何以爲之敢稟傳曰拿處
정조 23년
以寶劍望筒傳于沈象奎曰懸註摠管許遞前望單子入之待下批牌招察任
정조 23년
摠管前望單子入之都摠管崔東岳副摠管兪漢謨落點
정조 23년
傳于沈象奎曰下直守令留待
정조 23년
傳于沈象奎曰下直守令入侍
정조 23년
吏曹口傳政事以李靖模爲刑曹正郞
정조 23년
以黃海監司曺允大狀啓道內雨澤事傳于李祖承曰今日賓對正爲畿內漢南各邑禱雨之拔例設行當否詢問也僉議姑未歸一欲待一兩日後更詢而朝見密雲之欲雨益切庶幾之望晩又涼颷解駁其爲渴悶日甚一日漢南各邑中卄八初三未能均霑處爲幾邑而凡事貴在務實何必膠守常例乎道伯則姑不必爲之先令渴悶處幾邑虔誠禱雨未知如何卿其遍問漢南諸倅條列狀聞事下諭畿伯而今觀海西狀聞初三之雨道內卄三官得犁許九邑鋤餘十二邑浥塵二邑云比之畿邑漢南豈不誠萬幸乎莫以得雨弛心各令守宰着意分糶課農盡力於南畝以期有秋事回諭
정조 23년
李祖承啓曰明日望拜禮時承旨不可不備員未差之代所當政官牌招開政差出而判書洪良浩參判李書九受由參議未差何以爲之敢稟傳曰前望單子入之待下批待開門牌招察任
정조 23년
承旨前望單子入之柳相祚徐英輔落點
정조 23년
沈象奎以都摠府言啓曰副摠管洪聖淵時無職名令該曹口傳付軍職以爲侍衛之地何如傳曰允
정조 23년
兵曹口傳政事護軍洪聖淵單付
정조 23년
李祖承以弘文館言啓曰本館下番闕直已至多日事甚未安新除授修撰朴崙壽卽爲牌招入直校理趙萬元旣有只推之命與新除授副校理閔命爀一體牌招察任何如傳曰允
정조 23년
李集斗以吏曹言啓曰上京守令中洪州牧使金履鎬纔已申飭下送而三陟府使趙岐自楊州地今方上京中和府使徐敎修自廣州地今方上京故以卽刻下去之意申飭則趙岐親病沈重不得下去云徐敎修以爲親病尙未差減不得還官云雖未知親病之果如何而特敎催促已至多日無意下去者事體所在極爲未安所當重勘而本曹請推之外無他可施之罰何以爲之敢稟傳曰待少間下送後草記可也
정조 23년
沈象奎以備邊司言啓曰軍餉居末拿問居二決杖居三推考還上居末決杖居二推考居三勿論旣有元事目還上未準捧居末拿問而若邊地守令則依前決杖舊還未準捧守令論罪事載在大典通編矣卽見各道捧未捧狀啓則平安道舊還分軍餉未捧及元還別軍餉全未捧安義前僉使崔琥彬元還別軍餉全未捧彌串前僉使李道煥元還全未捧林土別將朴東秀方山前萬戶姜大允元還居末龍川前府使柳仁喆居二幕嶺萬戶金泰福居三孟山縣監閔亨默新還分元還未捧阿耳僉使李彦晉忠淸道新還未捧居末舒川浦前萬戶金鼎燦居二恩津縣監李義敎新軍餉未捧居末瑞山郡守金履永居二恩津縣監李義敎居三連山縣監李顯正統營軍餉未捧定山縣監蔡潤銓軍餉反作未捧仁同府使李甲會云矣新舊還餉未捧及全未捧居末居二居三及舊逋條未捧守令邊將等竝令該府該道依事目勘處而其中設賑處依例分揀之意一體分付何如傳曰允
정조 23년
沈象奎以義禁府言啓曰南正和原情公事判付內自有受敎律文依定式勘放後草記事命下矣溯考本府謄錄則受敎定式終無載錄處必是漏落之致而只有通川前郡守魚錫定平壤前府尹鄭克淳靈光前郡守尹一復燕岐前縣監李基正等曾於先朝以投印徑歸罪因傳敎竝卽其地定配矣今此南正和投印之罪依魚錫定等已勘之例卽其地慶尙道新寧縣定配以狀啓內辭意具罪目依例發遣府羅將押送配所何如傳曰允本府文蹟每多疎漏甚至先朝受敎之便成金石之典者亦不載錄政院日記之一考可据者本府擧行則相反駭然甚矣此後裒輯受敎之道別定郞官句檢而若於該郞官時遺漏者以爲隨現嚴勘之地可也
정조 23년
沈象奎以義禁府言啓曰公州前判官金箕應拿問處之事傳旨啓下矣金箕應時在任所云依例發遣府羅將拿來何如傳曰允
정조 23년
沈象奎以義禁府言啓曰益山前郡守金箕南拿問嚴勘事傳旨啓下矣金箕南時在任所云依例發遣府羅將拿來何如傳曰允